Implats lyk oorgekoop | Netwerk24
Deur Frans De Klerk en Christelle De Klerk 14 Oktober 2019 05:30
Impala Platinum (Implats) is een van die wêreld se grootste produsente van die platinumgroepmetale.
Hy het verlede week aangekondig dat hy ’n Kanadese paladiummyn vir sowat R11,5 miljard gaan koop.
Die stogastiese aanwyser dui aan dat die aandeel oorgekoop is, wat ’n moontlike daling meer waarskynlik maak. ’n Oorgekoopte situasie ontstaan as die aandeel te vinnig en te ver gestyg het.
Die aandeel is vasgevang in ’n klein konsolidasieband tussen lyn A (R99,83) en lyn B (R105,96).
Die moontlike haarnaaldboog-hoogte (’n waarskuwingsformasie) sal van die tafel gevee wees wanneer die aandeel bo lyn B begin konsolideer (R105,96).
Die eerste teken van swakheid sal onder lyn A (R99,88) sigbaar wees.
Let op hoe naby lyn A aan die nege-dae- bewegende gemiddelde is. Dit bevestig die belangrikheid van hierdie ondersteuningsvlakke.
Die 26- en nege-dae- bewegende gemiddeldes wys steeds opwaarts, wat impliseer dat die sentiment jeens die aandeel oor medium- tot lang termyn steeds positief is.
Spekulante: Verkoop of oorweeg ’n kortposisie onder lyn A (R99,83) maar gebruik lyn B (R105,96) as keerverlies om kapitaal te beskerm. Die moontlike teikens na onder is: R97,97; R96,29; R95,11; R93,94; R92,50; en R90,10.
Medium- tot langtermynbeleggers: Die aandeel verhandel ver van sy 40-weke- bewegende gemiddelde (R66,46) en eers onder hierdie vlak sal die langtermynsentiment jeens die aandeel verander na negatief.
Meer oor: Implats | Tegniese Ontleding | Myne | Mynboubedryf | Mynbou